Árni Johnsen segir skipulega unnið gegn sér Árni Johnsen , sem var strikaður út af 17% kjósenda Sjálfstæðisflokksins í Suðurkjördæmi , segir í viðtali við Fréttir í Vestmannaeyjum , vonlaust þegar samherjar hans í kjördæminu séu að skipuleggja útstrikanir sér til höfuðs . Hann vill breyta útstrikunarreglum og segir sjálfstæðismenn í Árborg hafa unnið óheiðarlega . Í Fréttum , sem koma út í kvöld , kemur fram að aðrar alþingiskosningarnar í röð strika flestir yfir nafn Árna í Suðurkjördæmi , nú um 17% kjósenda en árið 2007 strikuðu 22% yfir nafn hans . Árni segir þetta fyrst og fremst innanflokksvandamál . „ Það er auðvitað alveg skelfilegt þegar samherjar manns setja af stað heilt batterí til að strika mig út . Útstrikanir eru eðlilegur hluti kosninga út frá forsendum einstaklinga en ég veit að það var sett af stað batterí á Árborgarsvæðinu mér til höfuðs , bæði af ungliðum og eldri flokksmönnum . Þau hringdu út , sögðu fólki að kjósa Sjálfstæðisflokkinn en strika mig út . Ef þau ætluðu ekki að kjósa Sjálfstæðisflokkinn , áttu þau samt að strika mig út . Þarna var verið að blekkja kjósendur til að ógilda atkvæði sitt sem er grafalvarlegur hlutur . Verst þykir mér þegar frambjóðendendur á listanum á Árborgarsvæðinu taka þátt í þessu , " sagði Árni .